Programmatuurroof

Hierdie tipe misdaad is die mees algemene misdaad wat in die bedryf gepleeg word. Ons kan drie tipes onderskei:

“Buddy-to-buddy”

Wimpie koop ‘n program en maak ‘n kopie vir Johan om op sy rekenaar te gebruik. Dit is ‘n oortreding van die wet op kopiereg en Wimpie sowel as Johan is hieraan skuldig. Wimpie mag wel vir ‘n kopie vir homself maak as rugsteun maar hy mag dit nie aan ‘n ander persoon verskaf nie.

Koop een kopie maar kopieer dit op ‘n klomp rekenaars

Rekenaarsentrums of maatskappye koop dikwels net een kopie van ‘n program en maak dan kopieë daarvan vir al die rekenaars in die sentrum. Tensy die verskaffer toestemming verleen het wat hierdie gebruik wettig, is dit ook ‘n oortreding van die wet op kopiereg.

Volskaalse kopiëring van hele pakket

Die grootste probleem word egter veroorsaak wanneer die hele pakket, handleidings, verpakkingsmateriaal en al, gekopieer en as ‘n ‘oorspronklike’ weergawe verkoop word. Sulke pakkette kom veral vanaf plekke soos Hong Kong en Singapoer en word op vlooimarkte verkoop.