**Wat is ’n boelie?**

’n Boelie is iemand wat iemand anders treiter, terg of afknou. Dit gebeur dikwels omdat die persoon self op ’n stadium geboelie is en en omdat dit hom nou ’n gevoel van mag gee om weer ander af te knou. Dis basies iemand wat nie die mense rondom hom respekteer nie.

**Wie is ’n boelie?**

Dit is dikwels iemand wat geen respek vir mense rondom hom/haar het nie. Dit kan ’n kind, tiener of ’n volwassene wees. Boelies vaar dikwels swak op skool en neig om iemand wat beter as hy/sy is, af te knou.

**Wat is dit om te boelie?**

Daar is verskillende maniere van boelie, soos:

**Fisiese boelie:** Dit sluit in om iemand te slaan, skop, byt of spoeg.

**Emosionele boelie:** Hiermee word bedoel om iemand se gevoelens seer te maak.

**Verbale boelie:** Dit behels skree, gil en iemand name noem.

**Seksuele boelie:** Dit sluit in ongepaste opmerkings of om iemand aan te raak waar hy/sy nie aangeraak wil word nie.

**Kuberboelie:** Om nare boodskappe via e-kommunikasie aan iemand te stuur.

**Wie word geboelie?**

’n Persoon wat uitstaan, soos iemand wat kleiner of swakker as die ander is, word dikwels geboelie. Boelies is geneig om iemand te treiter as hulle jaloers op daardie persoon is. Daar is dikwels diskriminasie teenoor mense wat bril dra of mense wat op die een of ander manier anders lyk as die res.

**Wat is die effek van boelie op ’n persoon?**

’n Boelie-slagoffer het dikwels ’n lae selfbeeld en lei dikwels aan depressie. Wonde of kneusplekke sal ontstaan as gevolg van fisiese afknouery en hy/sy is maklik irriteerbaar.